BODOLAND रादाब: मुसलपुर, 23 जुन: बाक्सानि कुमारिकाता भारत-भुटान सिमायाव मानसि लांखारनाय जाथाइया नुजाथिदों । भारत-भुटान सिमानिफ्राय सा 10 जोन उन्दै हिनजावसाफोरखौ लांखारनो नाजानायखौ कुमारिकाता पुलिस बिफाना हमनो हादों । सोरखारनि बेटी बाचाव – बेटी पराव स्लगान होनानै उन्दै हिनजावसाफोरखौ सोलोंथाइ आरो रैखाथि होनो नागिरनाय समावनो माखासे फालांगिरिफोरा गुबुन जायगायाव खामानि होगोन होनना लांखारनो नाजानाय जाथाइया फिन खेबसेबाव बाक्सानि कुमारिकातायाव नुजाथिदों । गुजरातनिफ्राय फैनाय GJ14V7111 नाम्बारनि गंसे बास गारियाव उन्दै हिन्जावसाफोरखौ भारत- भुटान सिमानिफ्राय लांना थांबाय थानाय समावनो बासनि द्राइभारजों लोगोसेनो खामानि होगोन होनना मानसि लांना थांग्रा सुबुंखौ हमनो हादों कुमारिकाता पुलिस बिफाना । गुजरातनि ना कम्पानीयाव खामानि होगोन होननानै हिन्जावसाफोरखौ लांखारनो नाजादोंमोन बे समावनो कुमारिकाता पुलिसनि गाहाइ सामलायगिरि निलभ ज्योति नाथनि दैदेननायाव मोनसे संदाननायनि गेजेरजों बासखौ हमनो हायो आरो सा 10 हिन्जावसाफोरखौ बोखांनो हायो । बे जाथाइजों लोब्बा थानायखौ आबुंङै नायबिजिरनो थाखाय कुमारिकाता पुलिसा बेनि सायाव मोनसे गसर थिसननाय जायो आरो संदाननाय खामानिया सोलिगसिनो दं होनना पुलिस बिफाननिफ्राय फोरमायथिदों ।